Уарзын æз ирон ныхас ,

ирон дзырд!

Ахуыргæнæг: Къораты Фиалетæ

Д.Саниба

 Уарзын æз ирон ныхас ,ирон дзырд!

 Ирон æвзаг куы нал зона ирон ,

 Уæд уый уыдзæни æнæ уидаг бæласау

 Ирон æвзагæн чи кæна кæрон

 Уый хъуамæ Ирон хæхты зæй фæласа!

- Абон,15 майы , у стыр бæрæгбон- Ирон æвзаг æмæ литературæйы бон. Нæ адæмы хъысмæтыл чи хъуыды кæны , нæ райсом , нæ фидæн цы уыдзæн, зæгъгæ, ууыл чи тыхсы, уыдон æхсызгонæй сæмбæлдысты Республикæ Цæгат Ирыстоны- Аланийы Президенты Указ Ирон æвзаг æмæ литертаурæйы бон æрвылаз 15майы бæрæг кæныны фæдыл æмæ йыл зæрдиагæй цин кæнæм.

-Мадæлон æвзаг ! Сывæллон фыццаг зарæг цы æвзагыл фехъусы, йæ фыццаг къахдзæфтимæ цы фыццаг дзырдтæ фæзæгъы, уыдон вæййынц мадæлон æвзагыл. Адæймаджы хъомыл кæнынæн, йæ зонынндзинæдтæ парахат кæнынæн, æцæг лæг суæвынæн иууыл ахсджагдæр фæрæз у мадæлон æвзаг

-Мадæлон æвзаг у адæмы фарн æмæ æгъдау иу фæлтæрæй иннæмæ адæттыны сæйраг фæрæз.

Æвзыджы хъысмæт у адæмы хъысмæт.

Адæмы фидæн баст у йæ æвзаджы фидæнимæ.

Алы адæмæн дæр тулдз бæласау ис уидæгтæ, зæнг æмæ къалиутæ. Уидæгтæ сты йе взаг, зæнг – йе гъдæуттæ, къалиутæ йæ царды мидис.

- Бæласæн йæ къалиутæ куы ныццæгъдай, фæлæ йæ уидæгдтæ хъыгдард куы нæ баййафой, уæд та зæнг ног къалиутæ рауадздзæн,йæ зæнг ын куы алыг кæнай , фæлæ йæ уидæгтæ цардхъомæй куы баззайой , хъыгдард куы нæ баййафой, уæд та тау суаддзысты æмæ йын зæнг дср уыдзæн æмæ къалиутæ дæр. Гъе - фæлæ йын йæ уидæгтæ кы ныллыг кæнай, усд æрцыд йе сæфт.

- Ахæм хъысмæт ис алы адæмыхаттæн дæр: йæ фидæн аразгæ у йæ уидæгтæй, йе взаджы цардхъомæй. Æмæ йæ сæфт кæй нæ фæнды, уыцы адæм ацы æцæгдзинад хъуамæ йæ зæрдыл дара.

Афтæ махæн ирæттæн дæр уый иудадзыг хъуыдыйаг у.

Мингай азты сæрты нæм нæ хистæр фæлтæры фæрцы цы рæсугъд æвзаджы фарн æрхæццæ уый мах дæр хъуамæ фидæны фæлтæртæм адæттыныл зæрдиагæй бацархайæм.

- Ирон æвзаг у аргъæуттæ, таурæгътæ, æмбисæндтæ Нарты кадджыты æвзаг, Къоста, Васо, Секъа æмæ иннæ куырыхон лæгты æвзаг. Мадæлон æвзаг нæ туджы ахъары мады æхсыримæ. Йæ а-лол-лай-ы зарджытимæ, хистæрты æгъдæуттæ æмæ таурæгътимæ.

- Æвзаг цас фылдæр куса, цас ыл фылдæр дзурой æмæ фыссой, уыйас фидар- дæр кæны.

Æмæ æвзаг фидар куы уа, уæд адæм дæр æнгомдæр сты, æмуддæр вæййынц.

-Адæм се взагæй адæм сты, æмæ йын хъуамæ авгау æрхауынæй тæрсæм, хъахъхъæнæм æй цæстыгагуыйау.

Кæд æцæг ирæттæ стæм , æмæ не взаг уарзæм , уæд æй хъуамæ зонæм.

Нæ мадæлон ирон æвзагыл цалынмæ адæм дзурой, уæдмæ кæндзæн тыхджындæр, аивæй – аивдæр, æмæ уыдзæн æнусон.

- Адæм дзурынц се взагыл- æвзаг цæры.

Æмæ цæмæй иннæ адæмты æхсæн ма атайæм, ууыл хъуамæ не ппæт дæр зæрдиагæй бацархайæм. Æмæ нæ ахсджиагдæр хæсыл банымайæм ирон адæмы æртæ хорзæхы, æртæ удхосы бахъахъхъæнын.

Уыдон сты - не взаг, нæ фарн, не гъдау.

Ацы æртæ удхосæй йæхи æнæхай чи фæкæна, уымæн ирон схонæн нал ис.

- Ирон дзырд, ирон зæххыл куы фæцуда,уæд ма зæхх уыдзæн, фæлæ ирон адæм нал уыдзысты.

Мах хъуамæ сæрыстыр уæм ирæттæ кæй стæм уымæй.Уæд рæздзæн нæ ирон æвзаг, æмæ йæ цæрæнбон фылдæр кæндзæн.

-Абоны бæрæгбонмæ бацæттæ кодта не скъола дæр.

Ирон æгъдаумæ гæсгæ хистæр кæстæры разæй дон дæр нæ фæнуазы.

Уыцы фæтк абон дæр хæлд нæ цæуы, уымæ гæсгæ нæ абоны равдыст байгом кæндзысты 5 кълас.